SUID-AFRIKAANSE RADIOLIGA 
SARLNUUS SONDAG 03 JULIE 2005 


U luister na amateurradiostasie ZS6SRL van die Suid-Afrikaanse Radioliga, die 
nasionale vereniging vir amateurradio in Suid-Afrika, met `n nuusbulletin wat 
elke Sondag om 08:15 Sentraal Afrika Tyd (SAT) in Afrikaans en om 08:30 SAT 
in Engels uitgesaai word. 


Hierdie bulletin is ook op die webwerf van die SARL by www.sarl.org.za, en op 
pakketbulletinborde beskikbaar sowel as per Echolink vanaf ZS6FCS. Willem, 
ZSGALL, herlei tydelik die bulletin op 3 695 kHz ESB. Aanbiedinge van vry- 
willigers vir herleiding op 3 695 kHz, met goeie ontvangs vanaf die 145,725 
herhaler in Pretoria, sal verwelkom word. Stuur asb. u aanbiedinge aan George, 
ZSGNE, dmv. e-pos na gth@absamail.co.za. Gedurende die afgelope week is 
geen aanbiedinge ontvang nie. 


STIL SLEUTEL 


Dit spyt Sarlnuus om te moet aankondig dat ons die treurige nuus onyvang het 
dat Hans Halgreen, ZS6AKJ, op Donderdag 30 Junie oorlede is. Ons innige 
simpatie gaan aan sy familie en vriende. 


(POUSE) 
In die nuus vandag; 
OPGRADERING ZR-ZS IS NOU IN VOLLE SWANG 


EERSTE NOMINASIE VIR DIE SIEMENS RADIOAMATEUR-VAN-DIE- 
JAAR-TOEKENNINGS ONTVANG 


WEERLIGBESKERMING - EEN VAN DIE ONDERWERPE WAT TYDENS 
DIE SARL RTA OPE DAG BESPREEK SAL WORD 


GAREG - TERUGVOERING 
WEERPRENTE OP INTERNET BESKIKBAAR 
ZSGJDE AS 9J2JD VAN 2 TOT 20 JUNIE OP DIE LUG 


Bly ingeskakel vir meer besonderhede hieroor en ander nuusitems. Besoek ook 
die SARL se webblad of skakel die SARL-kantoor wat vanaf 09:00 tot 13:00 op 
weeksdae oop is by telefoon 011 675 2893 vir inligting oor hoe om by die SARL 
aan te sluit, boekverkope en alle verwante amateurradioaangeleenthede. 


Sarlnuus maak staat op nuusinsette van klubs en individue aangaande ama- 
teurradioaktiwiteite. Die enigste manier om te verseker dat u berigte Sarl- 
nuus bereik is om dit in die korrekte plek op die webwerf van die SARL nl. 
wyww.sarl.org.za/newsinbox.asp te plaas nie later nie as die Donderdag, wat die 
bulletin voorafgaan. Daar is geen waarborg dat u bydrae Sarlnuus sal bereik, 
of in `n bulletin ingesluit sal word, indien dit op enige ander manier, of later as 


die Donderdag, ingestuur word nie. Indien moontlik doen dit asb. in Afrikaans 
sowel as Engels. 


U luister na ZS6SRL en die nuus volg in besonderhede. 
OPGRADERING ZR-ZS IS NOU IN VOLLE SWANG 


Die ZR na ZS opgraderingsproses is nou in volle swang. Daar is 5 maniere 
waarvolgens 'n ZR na 'n ZS kan opgradeer. Een van hulle is dmv. 'n 5 wpm. 
morsekodetoets. Die vereiste vorms vir hierdie opsie is al vir `n hele tyd op die 
SARL se webtuiste beskikbaar. Vee Antal, ZR6ZEN, die SARL se administra- 
teur, het alreeds aansoeke geprosesseer en die vereiste papierwerk aan OKOSA 
voorgelê. 


Die vorm vir die oorblywende 4 opsies, wat deur geregistreerde assesore afgelaai 
kan word, is ook nou op die webtuiste beskikbaar. Indien u een van hierdie 
opsies kies, kontak `n assessor in u area. U lokale klub, of die SARL-kantoor, 
kan u help om uit te vind wie die naaste assessor aan u is. 


Die ander opsies is: 


Bedryfsprestasie. Bevestigde kontakte met 100 verskillende stasies op enige 
kombinasie van bande of modusse. Let wel dat die vereiste van 100 verskillende 
stasies beteken dat elke stasie net eenmaal getel mag word, alhoewel dit op 
verskeie bande of modusse gekontak mag gewees het. 


Elektroniese konstruksie. Die kandidaat moet die volgende apparate bou en die 
werking daarvan demonstreer: 'n Direkte omskakeling- of superheterodiene ont- 
vanger wat uitsendings in enige van die amateurbande en enige van die modusse 
wat aan die amateurdiens toegeken is kan ontvang en demoduleer. 


% 


n Kristalbeheerde sender wat gemoduleerde seine teen `n drywing van 1 W in 
enige van die amateurbande en enige van die modusse wat aan die amateurdiens 
toegeken is kan uitsaai. 


Gemeenskapsdiens en noodkommunikasie. Die kandidaat moet bewyse verskaf 
dat hy of sy minstens 50 uur kommunikasiediens verskaf het tydens een of meer 
gemeenskapsdiensbedrywighede. 


Erkenning van professionele kwalifikasies. Die kandidaat moet bewys verskaf 
dat hy of sy oor enige van die volgende kwalifikasies beskik: `n Nasionaal erk- 
ende tersiêre graad, diploma of vakmansertifikaat in elektronika of radio wat 
normaalweg minstens 2 jaar studie ter verkryging vereis of: 'n PMG1 of ekwiva- 
lente sertifikaat wat die kandidaat as 'n marineradio-offisier kwalifiseer. 


A1 die inligting is op www.sarl.org.za beskikbaar. 


EERSTE NOMINASIE VIR DIE SIEMENS RADIOAMATEUR-VAN-DIE- 
JAAR-TOEKENNINGS ONTVANG 


Die eerste nominasie vir die Siemens Radioamateur-van-die-Jaar-toekennings 
is ontvang. Die sluitingsdatum is 31 Julie, dus is daar nog heelwat tyd om 


nominasies in te dien. Klubs word aan die juniorkategorie vir onder 25-jariges 
herinner. In die verlede was hierdie kategorie swak ondersteun. Deur na klubbul- 
letins te luister hoor `n mens dikwels van prestasies deur jonger radioamateurs, 
maar klubs is traag om nominasies vir die Jong Radioamateur-van-die-Jaar- 
toekenning in te dien. Besoek www.amateurardio.org.za. vir volledige besonder- 
hede en die nominasievorm. 


WEERLIGBESKERMING - EEN VAN DIE ONDERWERPE WAT TYDENS 
DIE SARL RTA OPE DAG BESPREEK SAL WORD 


Kundiges van Olearline sal tydens die SARL se Radiotegnologie-in-Aksie ope 
dag `n lesing aanbied oor hoe om jou amateurradiostasie en ander elektroniese 
toerusting teen weerlig te beskerm. Die gebeurtenis sal op Saterdag 20 Augustus 
in die Nasionale Amateurradiosentrum in Gauteng plaasvind. Die aktiwiteite 
begin met `n vlooimark om 08:30 gevolg deur drie strome van lesings en demon- 
strasies vanaf 10:30. `n Volledige program sal vanaf vroeg volgende week op 
die SARL se webtuiste beskikbaar wees. Indien u gereelde opdaterings verlang, 
stuur 'n e-pos aan rta@sarl.org.za met RTA in die onderwerplyn. Wat u ookal 
doen, wees daar! 


GAREG - TERUGVOERING 


Die eerste “Global Amateur Radio Emergency Communications Conferece” of 
GAREC, het so pas in Tampere in Finland plaasgevind en Francois Botha, 
ZSGBUU, die nasionale ko-ordineerder van Hamnet, het die voorreg gehad om 
die vergadering by te woon. Hy rapporteer dat dit `n uitstekende geleentheid 
was om kollegas wat wêreldwyd met noodkommunikasie te doen het te ontmoet, 
en idees uit te ruil. 


Die hoofrede van die konferensie was om uit `n internasionale oogpunt die doel- 
treffendheid van amateurradio na rampe onder die soeklig te plaas asook om 
'n terugblik te werp op die nagevolge en wat geleer is na die tsunami van 26 
Desember 2004. Ook vir bespreking op die Agenda was die samestelling van 
noodstrukture in verskeie lande, watter probleme daar was met die opstelling 
van sulke groepe en hoe hulle geadministreer word. 


Daar was ook gekyk na nouer samewerking tussen die verskeie noodkommu- 
nikasiegroepe wêreldwyd asook die instelling van spesifieke noodfrekwensies 
waar byeengekom kan word na `n internasionale ramp, asook die opstelling van 
'n internasionale handleiding oor noodkommunikasie. 


Die nuusbulletin van die SARL verlede Sondag het genoem dat konsensus wel 
bereik is aangaande die instelling van noodkommunikasiefrekwensies. Hierdie 
voorstel is ingedien deur Nederland en Suid Afrika, sowel as `n paar ander lande. 
Hierdie voorstel vir die skepping van “Centre of Activity Freguencies” sal nou 
bespreek en moontlik geimplimenteer word na die volgende IARU-konferensie 
waar al 3 internasionale streke teenwoordig sal wees. 


Francois het verduidelik hoe die stelsel in Suid Afrika werk, veral op die frekwen- 
sie van 7,070 MH wat as 'n “gekose” noodfrekwensie beskou word. Die woord 


“verkeer” of “traffic” word beskou as 'n versoek om die frekwensie oop te stel vir 
noodverkeer. 


Die woord “traffic” sal moontlik nie noodwendig aanvaar word nie aldus Mark 
Wood, G4HLZ, van die RSGB. Hy het genoem dat daar wel ander woorde is 
soos bv. “Priorité, Pan Pan en Emergency” wat gebruik kan word maar die 
gebruik van `n gekose woord sal wel bespreek en op besluit word. 


Verskeie lande, 10 altesaam, insluitend Suid Afrika, het voorstelle gemaak oor 
hulle struktuure en 7 lande die volgende dag oor hulle onlangse rampe en oe- 
feninge. Dit was vanselfsprekend dat die voorstelle van Indië en Sri Lanka 
byval gevind het oor die nagevolge van die onlangse tsunami. Die voorstelle was 
uitstekend voorberei. Die afgevaardigdes uit Indië en Sri Lanka was spesiaal 
uitgenooi om die vergadering by te woon. 


Altesaam 43 verteenwoordigers uit 17 lande was teenwoordig tydens 2 dae van 
harde werk. 


Die besoek aan Finland word meer breedvoerig bespreek in die Hamnetbulletin 
later vanogggend om 12:00 en Francois is ook gevra om verskeie artikels aan- 
gaande hierdie konferensie te skryf. Hy is ook van plan om `n vinnige besoek te 
bring aan verskeie stede, maar die datums vir hierdie besoeke is nognie vasgestel 
nie. 


“Inderdaad, `n baie insiggewende ondervinding!” sê Francois. 
WEERPRENTE OP INTERNET BESKIKBAAR 


Kobus, ZS6KOB, het Sarlnuus in kennis gestel dat weens sy aktiwiteite met 
weerprente hy nie meer die voortplantingsverslag en -voorspellings kan behartig 
nie. Ons hartlike dank aan hom vir die diens wat hy oor `n lang tydperk aan 
die radioamateurs in Suid-Afrika gelewer het. Sarlnuus is besig om 'n opvolger 
te soek. 


Hier volg wat Kobus oor sy nuwe taak te sê het: “Ek is nou voltyds besig met 
my nuwe weerprente vanaf Meteosat 8. Dit is nou meer geen geheim nie - dit is 
vanaf gister (30 Junie) op `n webtuisel Dit was `n reuse werk en sal my daagliks 
vir baie ure besig hou - dit is die rede hoekom my tyd nou so beperk is. Jy kan 
maar Sondag en ook in die SARL-bulletin aankondig dat my prente nou op ʼn 
webtuiste is - die eerste van hierdie aard in die wêreld. Ek sal vreeslik graag 
terugvoer hieroor wil hê - of per e-pos of op my sel - 082 927 3854. Die webadres 
is as volg: http://www.yabazoo.com/weather-photos.php.” 


U kan gerus gaan kyk, die beelde is uitstekend. Dankie Kobus en sukses met 
jou nuwe onderneming. 


ZSGJDE AS 9J2JD VAN 2 TOT 20 JUNIE OP DIE LUG 


Hannes, ZS6GJDE, gaan vanaf 2 to 20 Julie met die roepsein 9J2JD in Zambië op 
die lug wees en sal daagliks probeer om per spraak op 40 m, 30 m en 20 m aktief 
te wees asook per WSJT op 50,265 HSB en 144,265 HSB. Hy sal 30 sekonde 


periodes gebruik en eerste uitsaai. Hy hoop ook om 'n paar 2 m EME-kontakte 
soos per skedule te maak. 


Hy sal 7,062 MHz monitor. Stuur e-pos aan 9j2jd@winlink.org of sms aan 
-A-A7827839275 vir skedulering terwyl hy in Zambië is. 


MIDLANDS ARK AJV 


Die Midlands Amateurradioklub wens al sy lede te herinner dat sy AJV om 
11:00 OP Saterdag 16 Julie in die Carbineer's Konferensiesentrum, Greerstraat, 
Pietermaritzburg gehou sal word. Die vergadering sal deur `n bring-en-braai 
gevolg word, dus bring vleis en 'n bakkie slaai of wat ookal en sluit aan by jou 
(dan) nuwe komitee en medeamateurs. Sien julle daar!! 


NOORD-WES AMATEURRADIOKLUB AJV 


Die algemene jaarvergadering van die Noord-Wes Amateurradioklub vind op 
Saterdag 6 Augustus 2005 om 17:00 in die Spur restaurant te Klerksdorp plaas. 


VOORTPLANTINGSVERSLAG 


As gevolg van nuwe verwikkelinge is die voortplantingsverslag ongelukkig hierdie 
week nie beskikbaar nie. 


DAGBOEK VAN GEBEURE 


3 Julie - Vandag - Laaste dag van PEARS BHF Digitale en Mikrogolfkompetisie; 
9 Julie - Oakdale Midjaar vlooimark 24 Julie - Boland ARK 40 meterkom- 
petisie; 31 Julie - Sluitingsdatum vir nominasies vir toekennings vir Siemens 
Radioamateur-van-die-Jaar; 20 Augustus - RTA Ope dag by die NARS. 


Die SARL nooi u om Sondae om 10:00 SAT na Amateur Radio Mirror Inter- 
national op 17 565, 7 205 en 7 (082 kHz en op verskeie herhalers te luister. 'n 
Heruitsending kan Maandagaande om 21:00 SAT op 8 215 kHz gehoor word. 
ARMI word deur Telkom en Sentech geborg. 


Dit bring ons aan die einde van hierdie bulletin wat saamgestel is deur George, 
ZSGNE, en gelees is deur vanuit as 'n diens aan radioamateurs, kortgolfluister- 
aars en elektronikaentoesiaste. 


U het geluister na ZS6SRL en baie dankie dat u by ons aangesluit het. Dankie 
ook aan diegene wat items vir die bulletins verskaf en aan al die amateurs wat 
so gereeld die herleidings waarneem. 


Hierdie Afrikaanse uitsending sluit nou en SARLnuus wens u 'n aangename 
week toe. 


Totsiens almal. 


/EX 


